Karsten Filsø (SF), 2025-02-18:
Nej, men der står jo også i vedtagelsesteksten, at det skulle undersøges nærmere, og at vi skal have en slags second opinion og undersøge, hvordan det her skulle udvikles.
Det står jo ikke mejslet i granit, at DMI's vurdering er korrekt, men det er det, der skal undersøges nærmere.
Jeg læner mig meget op ad statsministerens handlingsorienterede tilgang.
Vi ved på mange måder godt, hvordan der skal handles, og det er det, som jeg mener at vi i Folketinget skal sørge for at vi får gjort.
Tak for det, og tak til parterne for at indkalde til debatten her.
At vi overhovedet har den her debat, viser jo, at klimaforandringerne er en af de alvorligste trusler, vi som samfund står over for.
En mulig kollaps af Golfstrømmen er altså en udfordring i en helt, helt anden liga end vand i kælderen, tørkeramte landbrugsafgrøder og lidt flere klimaflygtninge.
Det er reelt en trussel af samfundsomvæltende proportioner, og jeg håber virkelig, at vi aldrig ender der.
Men den nye danske forskning på området indikerer, at det ikke længere er en mulighed, vi bare blankt kan afvise.
Den indikerer tværtimod, at klimaforandringerne inden for en generation eller to potentielt kan udvikle sig til noget, som udgør en reel trussel for rigets fremtid.
Når det gælder Danmarks sikkerhed og fremtid, har jeg indtryk af, at de fleste partier, som er repræsenteret her i salen, er klar til at lægge ævl og kævl til side og træffe svære beslutninger.
Sådan har det i hvert fald været indtil videre i forhold til de betydelige udfordringer, vi står over for på det sikkerhedspolitiske område, og sådan har det også i vidt omfang været inden for klimapolitikken.
Siden klimaloven blev vedtaget, har meget brede flertal her i Folketinget rykket Danmark langt i forhold til den grønne omstilling, og det håber jeg også vil fortsætte.
Jeg indrømmer blankt, at dansk lederskab på klimaområdet ikke giver nogen garanti for, at resten af verden vil følge os.
Selv nu, hvor den grønne energi er blevet konkurrencedygtig, vil der være nogle, som har interesse i at fastholde forbruget af kul og olie.
Men hvad er alternativet til at gøre forsøget – at vi lukker øjne og ører og håber på det bedste?
Nej, dem, der har evnen til at handle, har også pligten til at gøre det.
Vores første og bedste chance er, at vi fortsætter med at levere på vores klimamål og håbe, at andre følger efter.
Derfor er tiden heller ikke til udskydelse af CO 2 -afgifter eller andre lempelser i dansk klimapolitik.
Her kunne jeg godt sige noget mindre pænt om regeringens forslag om at udskyde CO 2 -afgiften inden for fiskeriet, men jeg synes sådan set, at den her sag er for alvorlig til både panik og polemik.
I svære tider er vi nødt til at prøve at stå sammen og stole på vores samfundsinstitutioner, og indtil videre er vurderingen hos regeringens klimavidenskabelige rådgiver, DMI, at Golfstrømmen ikke står over for en nærtstående kollaps.
Men givet alvoren og den nye danske forskning og også meldingen fra de 43 forskere gør, at vi simpelt hen er nødt til at få det bedre belyst: Hvor stor er risikoen?
Og ingen kan gøre det med større autoritet end FN's Klimapanel, IPCC.
På den baggrund støtter SF regeringens forslag til vedtagelse som fremført af hr. Jesper Petersen.
I 2020 vedtog vi en klimalov med et mål, der var så ambitiøst, at ingen af partierne bag aftalen egentlig rigtig vidste, hvordan de skulle indfries.
Det tror jeg vi skal være modige nok til at gøre næste gang.
Vi må gerne udfordre os selv og hinanden på at finde på både ambitiøse mål og klimaløsninger.
Tak for ordet.